KOMISIJOS SPRENDIMAS
2005 m. vasario 28 d.
dėl Bendrijos finansinės paramos leidžiant 2004 m. vasarį vykusios OIE pasaulinės gyvūnų gerovei skirtos konferencijos medžiagos kompaktinį diską
(2005/167/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 20 straipsnį,
kadangi:
(1)
Pagal Sprendimą 90/424/EEB Bendrija turi taikyti arba padėti valstybei narei taikyti technines ir mokslines priemones, būtinas Bendrijos veterinarijos teisės aktų tobulinimui bei veterinarinio švietimo ir mokymo plėtrai.
(2)
Bendrijos vykdomas su OIE pasauline konferencija susijusios techninės ir mokslinės dokumentacijos parengimas ir platinimas sudaro dalį tolesnės Bendrijos veterinarijos teisės aktų bei veterinarijos švietimo ir mokymo plėtros.
(3)
2003 m. gruodžio 5 d. Komisijos sprendimu 2004/72/EB dėl Bendrijos finansinės paramos 2004 m. vykusiai OIE gyvūnų gerovei skirtai pasaulinei konferencijai (2) patvirtinamas veikimo - išleisti ir platinti su 2004 m. vykusia OIE pasauline gyvūnų gerovei skirta konferencija susijusią techninę ir mokslinę dokumentaciją - finansavimas, numatytas 2003 m. Europos Sąjungos biudžeto B1-331 eilute, kurio didžiausia suma siekia 40 000 EUR.
(4)
Nors 2004 m. gegužės mėn. konferencijos medžiaga buvo išspausdinta ir išplatinta, kompaktinio disko versija nebus parengta ir apmokėta iki 2005 m. vasario mėn.
(5)
Šiam veiksmui paskirtų nediferencijuotų mokėjimo asignavimų terminas baigėsi 2004 m. gruodžio 31 d.
(6)
Dėl šios priežasties tikslinga konferencijos medžiagos kompaktinio disko išleidimą finansuoti iš 2005 m. Europos Sąjungos biudžeto 17.04.02 eilutės neviršijant 25 000 EUR sumos.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
Vienintelis straipsnis
Asignavimai iš 2005 m. Europos Sąjungos biudžeto 17.04.02 eilutės gali būti panaudoti neviršijant 25 000 EUR atliekant galutinius mokėjimus, susijusius su 2003 m. gruodžio 5 d. Komisijos patvirtintu veiksmu „išleisti ir platinti kompaktinio disko pavidalu su 2004 m. vykusia OIE pasauline gyvūnų gerovei skirta konferencija susijusią techninę ir mokslinę dokumentaciją“.
Priimta Briuselyje, 2005 m. vasario 28 d.